paragraph_text: U Harry Potteru i zatočeniku Azkabana bio je na posljednjoj godini školovanja u Hogwartsu. Školovanje je završio u lipnju 1994. i nakon toga je počeo raditi u Ministarstvu magije kao pomoćnik Bartyja Croucha, bivšeg predstojnika Odjela magičnog pravosuđa. Percyju je gospodin Crouch bio poput idola, ali Crouch baš nije cijenio Percyja (nije mu uspio zapamtiti ni prezime - zvao ga je Weatherby). U Harry Potteru i Plamenom peharu zamijenio je Croucha na mjestu suca na drugom zadatku Tromagijskog turnira i čini se veoma staloženim i profesionalnim sve dok ne pomisli da je Ron u opasnosti (kao i Harry i on je vremensko ograničenje shvatio doslovno). Ocijenio je Harryja visokom ocjenom zbog "pokazivanja moralnosti". Trebao je biti sudac i na trećem zadatku, ali nije mogao doći zbog istrage oko Crouchova dugog izbivanja.